《贺新郎 忆梅》
清代·万锦雯

梦到孤山下。正依稀、清臞标格，逋仙流亚。纸帐素屏无觅处，辜负广平骚雅。

空怅望、荒台寒榭。岂是春风欺北地，想缁尘、难枉高人驾。

甘寂寞，在茅舍。

如今腊尽应开也。逞精神、珠离玉缀，霜天雪夜。驿使不将消息寄，纵有幽怀莫写。

几时得、重携杯斝。只恐梅花还似旧，待归来、白发堪盈把。

谁为我，语同社。

作者简介：万锦雯，字云绂。宜兴人。顺治十二年进士，官中书舍人。